Aquest 2020 és un any de canvis arreu del món, i nosaltres us volem ajudar a entendre'ls. En temps de crisi, el periodisme compromès és més important que mai i el vostre suport és l'únic que pot assegurar la continuïtat de VilaWeb.Si ho vols i ho pots fer, col·labora amb VilaWeb

La dirigent d’ERC Marta Rovira ha anunciat que el govern espanyol havia fet arribar al govern català que tenia intenció d’utilitzar l’exèrcit i les armes de foc per reprimir les possibles concentracions ciutadanes de defensa de les institucions catalanes tan bon punt es proclamés la independència. En una entrevista a RAC-1, Rovira ha explicat que el govern tenia totes les estructures i institucions a punt per a començar a desplegar la República, però que van decidir d’aturar-ho tot per l’amenaça que provenia de ‘fonts molt fiables i contrastades’ de què disposaven el president Puigdemont i el vice-president Junqueras que amenaçaven ‘de sang i morts al carrer’ si es duia endavant el desplegament del nou estat.

‘Vaig demanar moltíssimes vegades que això s’expliqués. Puigdemont, a Brussel·les, ja va parlar de violència extrema, i en els debats s’havia exposat l’amenaça de la violència, i, a més, veníem del primer d’octubre’, ha dit. Rovira ha assegurat que sabien que entraven armes a Sant Climent Sescebes, on hi ha una important base militar espanyola, i que venia l’exèrcit. ‘El govern espanyol ens feia arribar per múltiples vies que hi hauria violència extrema si continuàvem per aquest camí. Això de la violència ens va arribar de moltes fonts diferents, contrastades i fiables’, ha explicat.

Escolteu el fragment concret de l’entrevista amb Jordi Basté:

La dirigent d’ERC ha dit que l’independentisme havia fet un excés d’autocrítica, i que, a més, aquesta s’havia magnificat i amplificat mediàticament. Ha revelat que tan bon punt n’ha pogut parlar amb els consellers empresonats, aquests li havien dit que ‘ja n’hi havia prou’, que no era cert que no estiguessin preparats per a desplegar la independència. ‘Heu d’explicar a la ciutadania que estàvem preparats, però que no estàvem disposats a assumir un panorama de violència extrema’, li han transmès els consellers.

I d’ací ve que Rovira hagi detallat més en aquesta entrevista en què consistia aquesta amenaça de violència que va fer aturar el desplegament de la República.

Restablir el govern legítim

Abans d’això, la dirigent i candidata d’ERC el 21-D ha explicat que l’objectiu del seu partit en aquestes eleccions era constituir un govern de concentració amb les altres forces sobiranistes (ha dit que havien parlat d’això amb el PDECat i la CUP i que havia allargat la mà als comuns). Rovira ha dit que si es mantenia la situació de repressió, el propòsit seria restablir aquest mateix govern legítim, amb Puigdemont com a president i Junqueras com a vice-president. Des d’un punt de vista operatiu, segons Rovira, això implicaria que hi hagués un altre govern executiu que administrés el dia a dia des de Catalunya.

Ho ha explicat així: ‘En circumstàncies normals, Puigdemont no seria president si ERC guanyés les eleccions, però no sabem ben bé què passarà. Si l’un continua a la presó i l’altre a l’exili, i no poden fer campanya, el nostre objectiu serà restablir les institucions democràtiques i restituir el govern legítim de Puigdemont, Junqueras i els seus consellers.’